Du bliver større nu og er formentlig blevet mere klodset. Maven fylder meget. Det er næsten umuligt ikke at blive øm i ryggen her sidst i graviditeten. Tidligt i graviditeten begynder en hormonel påvirkning, der skaber en blødgøring af ligamenterne, altså de ledbånd, der forbinder leddene i dit bækken. Dette sker for at give plads til graviditeten og betyder, at din holdning i ryggen hen over graviditeten kan ændres markant. Blødgøringen af bækkenet sker også for, at bækkenet kan udvide sig under fødslen, så barnet nemmere kan passere. For nogle kvinder betyder det, at de lider meget af graviditetsrelaterede bækkengener eller bækkenløsning. Du kan afhjælpe og afspænde dette ved hjælp af Rebozo. Se mere om dette her.
Når dine led i bækkenet blødgøres hen over graviditeten, så kan det betyde, at din balance kan lide en lille smule under dette. Andre gener kan blandt andet være bækkenløsning, hvilket giver anledning til 3-4% af de sygemeldinger, der er i forbindelse med graviditet. Bækkenløsning er en forstuvning eller overbelastning af de led, der sidder i bækkenet. Bækkenløsning sker, fordi ledbånd og muskler omkring dem ikke er stærke nok til at holde leddene på plads.